Polisie gryp gou in om swanger vrou te helpArgieffoto Beamptes van die Morokweng-polisie in Noordwes het vandeesweek gou ingespring om ŉ 36-jarige vrou te help wat voor die stasie begin kraam het. “Drie beamptes, senior administrasieklerk Oalositse Kupi, datatikster Refilwe Sereko en skoonmaker Lorato Selebogo was by die polisiestasie aan diens toe hulle ŉ vrou hoor skree het en gesien het die swanger vrou sit buite die polisiestasie,” het kol. Sabata Mokgwabone, woordvoerder van die polisie, gesê. Die vrou het reeds begin kraam, en een van hulle het gou komberse in die stasie gaan haal om vir die vrou privaatheid te gee. Ao Gaorongwe Jongani het hom intussen na die kliniek gehaas om ŉ ambulans te ontbied. Paramedici het die ma en baba na die kliniek geneem. “Die beamptes is later in kennis gestel dat dit goed gaan met ma en baba. Die babadogtertjie het 2,3 kg met geboorte geweeg,” het Mokgwabone bygevoeg. Die ma het besluit om die dogtertjie “Keaoleboga” te noem, wat “Ek is dankbaar vir die Here” beteken. “Die polisiebeamptes sal die wonderwerkbabatjie egter altyd onthou as “Omaatla”, wat “Die Here is magtig”, beteken.” Beamptes by die stasie het geld bygedra om klere vir die babatjie te koop. “Ons is bly en trots dat God ons die moed en vermoë gegee het om die vrou te help om veilig geboorte te skenk,” het Kupi gesê.